FONDUL SOCIAL EUROPEAN

Programul Operaţional Capital Uman 2014-2020

**Axa prioritară 6**: Educație și competențe

**Prioritatea de investiții 10i**: ”Reducerea și prevenirea abandonului școlar timpuriu și promovarea accesului egal la învățământul preșcolar, primar și secundar de calitate, inclusiv la parcursuri de învățare formale, non formale și informale pentru reintegrarea în educație și formare”

**Obiective specifice (O.S.)** : 6.2, 6.3, 6.6

**Titlul proiectului:** „RE-Activ - Reducerea abandonului școlar printr-un set de activități educaționale adaptate la nevoile specifice ale copiilor”

**Contract: POCU/74/6/18/106957**

**Beneficiar:** Inspectoratul Școlar Județean Argeș.

**Parteneri:** P1 - Casa Corpului Didactic Argeș

**LITERATURĂ**

**MITUL SOARELUI**

**ÎN LITERATURA PENTRU GIMNAZIU**

Sub semnul *soarelui* tutelar, ce apare în romanul ” Baltagul” de 38 de ori, Vitoria Lipan înțelege să împlinească formarea copiilor săi într-o lume canonică, durabilă. Cine se abate de la rigori ancestrale fixate de tradiții este aspru mustrat și îndemnat la corectare.

În lumea muntenilor de pe măguri, canonul înseamnă respectarea unor norme sănătoase, „după rânduială”. Femeia încearcă să își formeze copiii- Gheorghiță și Minodora- oferindu-se ca model de netăgăduit. De altfel, familia este o matrice și Vitoria se străduiește să o păstreze la nivelul axiologic meritat. Femeia face pași treptați în încercarea ei de a-și deprinde copiii cu rigorile tradiției, de fapt cu *rigorile mitului*.

Începând cu Sfântul Andrei, echilibrul familiei începe să se tulbure, căci tatăl-plecat la Dorna să cumpere oi- nu s-a întors. Vitoria caută semne în sine, însă ”nu putea să-i vadă chipul; dar îi auzise glasul”. Copiii deja sunt pe drumul formării în spiritul muntelui și au văzut și ei că ”munteanului i-i dat să-și câștige pâinea cea de toate zilele cu toporul ori cu cața”.

Locul formării este și el între coordonate sacre, iar stânile întemeiate în munte de cei vrednici le permit acestora să stea ”cu Dumnezeu și singurătățile”, dar și cu *soarele*. Tatăl este aprig cu fiul cel mic, Gheorghiță, iar mama îl ocrotește mereu de nourii din ochii tatălui. Pe de altă parte, cu Minodora mama este foarte aspră: nu-l place pe feciorul dascălului Andrei și nu este de acord cu purtările noii generații: ”nu vă mai place catrința și cămașa; și vă ung la inimă lăutarii când cântă câte-un valț nemțesc. Îți arăt eu coc, valț și bluză, arză-te *para focului* sa te ardă! Nici eu, nici bunică-ta , nici bunică-mea n-am știut de acestea-și-n legea noastră trebuie să trăiești și tu.” Fata trebuie să toarcă lâna, să învețe rânduiala ( o lege nescrisă interzicea aruncatul gunoiului *în fața soarelui*) și să învețe ce este sfânt.” În numele tradiției, fata poartă ”cămașă albă și catrință neagră vrâstată *roș.* Purta părul împletit *în cunună*, fără nicio broboadă, după rânduiala fetelor. Era desculță, ciuboțelele cu potcoave galbene și cu vârful de glanț, cumpărate de la Gheorghieni le ținea numai pentru hori și nunți și pentru drumurile la târg.”

Cocoșul întors cu secera cozii spre horn și cu piscul spre poartă dă mamei veste rea.

Pentru Gheorghiță începe o altă formă de formare, aceea a inițierii - nu în lumea adulților oieri, ci în spațiul celor aflați la pragul *dintre viață și thanatos*. Timpul este marcat cumva doar de cele 12 vineri negre în care postește mama, tăcută și cu năframa peste gură. Este postul divinatoriu, taumaturgic al femeii care se ”socotea moartă, ca și omul ei care nu era lângă dânsa.” Sfânta Ana la care se roagă Vitoria la Mânăstirea Bistrița devine sprijin limpede în demersul celor doi călători recuperatori- ”Dac-a intrat el pe celălalt tărâm, oi intra și eu după dânsul”. Ziua de 10 martie este momentul pășirii pe drumul unei aride formări. Vitoria pornește pe drumul pe care a umblat și Lipan, precizând: ”era îndrăzneț și umbla și noaptea. Eu am hotărât să nu umblu decât *între răsăritul și asfințitul soarelui*”. Desigur, și aici există o simbolistică a semnelor și a limbajului. Sunt semne și despre calul lui Lipan. Donea hangiul îi spune femeii că soțul ei avea cal bun. Drumurile trec prin Bistrița, Bicaz, Călugăreni, Farcașa, Cruci, Vatra Dornei, Broșteni, Borca, Crucea Talienilor, Sabasa, Suha. Poate că bețișorul alb de-l poartă femeia la primăria de la Suha și cu care ai zice că face semne pe dușumea este tot un simbol. Are altă valoare decât vărguța pe care o ținea în mână subprefectul și cu care își bătea cizma.

Gheorgiță traversează cu bine etapele acestei formări- drumul, priveghiul tatălui(câinele Lupu și flăcăul împlinesc împreună o parte a ritualului), pedepsirea criminalului- ascultă pas cu pas îndrumările mamei și are curaj ca doar în gând să facă vreun comentariu.

Fiecare pas în formarea băiatului este punctat de prezența *soarelui*: ”*Soarele* avea în el ceva copilăresc și vesel”, ”*Soarele* părea că lunecase pe alt tărâm”, biruința deplină a soarelui nu putea să întârzie”, ” Înspre *soarele* acela, care lucește pe apa Moldovei, s-a dus Nechifor Lipan-cugeta Vitoria”, ”Lipan s-a înălțat în *soare*”, ”*Soarele* își slobozise iarăși puterile” etc. El ascultă cu încântare legenda Pietrei Teiului spusă de Vitoria (pe care o știa de la soțul său) și crede totul verosimil. Este despre necuratul care a rupt o piatră din vârful Ceahlăului, pe care a vrut să o prăvălească în Bistrița, ca să înece ținutul. Dar l-a apucat cântarea cocoșilor și atunci a lăsat piatra ”ca să nu-l fulgere *soarele*”.

Vitoria înțelege să își formeze copiii prin exemplul personal, faptic și stăruitor, sub semnul soarelui, care dirijează mersul lumii. Ea transmite celor doi copii tradiția nescrisă a locului despre port, iubire, supunere, ritualuri. Între mitic și profan, copiii mai cârtesc, însă voința mamei răzbate și cei doi se aliniază unor canoane durabile, tradiționale.

Programa la limba și literatura română prevede la clasele de gimnaziu, la obiectivul cadru *Dezvoltarea capacităţii de exprimare scrisă,* este prevăzută ca activitate folosirea expresivă a limbii în realizarea portretelor sau a descrierilor. De aceea, voi da un exemplu de astfel de compunere, care aduce și elemente de intertextualitate - romanul ”Baltagul” de Mihail Sadoveanu și poemul ”Călin (file din poveste)” de Mihai Eminescu.

*Vitoria urca încetișor, la pas, pe crestele Talienilor. Caii mergeau și ei la pas. Lupu se uita în depărtări și doar Vitoria înțelegea opririle lui. Gheorghiță nu lua seama la văzduhul tămâiet și nici la izvorașul ce curgea molatic printre pietrele albe, până în tăpșanul pitit printre copacii răpuși de viscolul de astă-iarnă.*

*Peticele de zăpadă se făcuseră fluide și o luaseră în jos, către râpa prăvălatică, unde Lupu stătu mai mult. Miresmele erau mai degrabă văratice, deși abia ieșiseră clopoțeii. Vitoria culese vreo doi și îi stropi cu apă adunată în pumn, din răstoacă. Petrecerea murmuitoare a muscuțelor se întrecea cu cântecul izvorului de munte pe prund. Bradul din dreapta lui Gheorghiță ai fi zis că e un voievod cu mitră. Peretele râpei era ca o spată de jilț voievodal, dar rece, mâloasă, mirosind a pământuri neumblate. Pe alocuri,drumul era zdrumicat de picioarele cailor și ale oilor. Un salcâm părea un schiptru voievodal.*

*Pe la amiază, zăduful începuse să crească. Un vultur mic bătea cu aripile seninul primăverii. De jos părea un pag rânduit să privegheze râpa Talienilor. Atentă la orice zgomot, Vitoria ai fi zis că aude și cariul care găurea harnic haina unui stejar. Parcă din sat venea un răpăit vesel de cobză, dar urechea Vitoriei se înșelase. Se uită la potcoava calului și se gândi că are nevoie de faurul Pricop. Muscuțele țineau hangul viorelelor ce*

*se legănau în soare. Un clopoțel avea aerul berbant al unui flăcău de abia ieșit la horă de Bobotează.*

*Vitoria se gândi deodată la nunta de la Cruci și își aminti cu drag de vornicelul ce o poftise și pe ea să petreacă. În lumina tăcută a soarelui, Lupu țâșni în râpă și scheună îndelung.*

Bibligrafie:

1. Romulus Vulcănescu, *Mitologie română*, Editura Academiei , Bucureşti, 1985.
2. Mihail Sadoveanu, *Baltagul,* Editura 100+1 Gramar, București 2003